
Om en stor krig
på en liten stripe land
kalt Gaza

FORLAGET OKTOBER 2024

Lørdag 7. oktober 2023, Gaza. Gjennom nattetimene har det vært uvanlig stille og rolig langs grensen mot Israel. Like før daggry smeller det på flere hundre steder samtidig over hele Gaza. Sekunder etterpå flerres mørket av lysbuer fra et utall prosjektiler som farer over himmelen. Hamas har startet et angrep, de sender et helt arsenal av sine hjemmelagede Qassam-raketter mot Israel. De fleste har rekkevidde på bare noen kilometer, og de består stort sett av mettallsylindre fylt med kunstgjødsel som burde vært benyttet til jordbruk.

Israel har utviklet et godt varslingssystem, og bare noen minutter etter at den første raketten er avfyrt, hyler sirenene over hele den mulige nedslagssonen på israelsk side, som kalles «the Gaza envelope». Rakettene tar sjelden liv, men ingen, heller ikke Hamas, vet nøyaktig hvor de lander. Blir man værende der man er, kan man ha uflaks og bli truffet. De som har tilfluktsrom i sitt eget hjem (alle nyere israelske bygg i denne sonen er lovpålagt å ha slike), finner veien dit. Andre går til felles tilfluktsrom i kibbutzen, landsbyen eller militærbasen. Angrep av denne typen er blitt rutine for mange israelere, og kanskje like mye et irritasjonsmoment som et livstruende drama.

Denne gangen venter en mye større fare enn selve rakettangrepet. Kort tid etter at de første rakettene har slått ned, og med rakettangrepet som dekke og avledning, begynner militante palestinere fra Qassam-brigadene (Hamas’ militære fløy) å bryte seg gjennom piggtråden og de elektroniske gjerdene som går langs nord- og østgrensen mot Israel. Inntrengerne er bevæpnet med automatvåpen, bærbare raketter, håndgranater og kniver. Noen går til fots, andre kjører i personbiler, varebiler eller på motorsykler. Enkelte flyr til og med flere kilometer inn i Israel ved hjelp av motoriserte paraglidere.

Grensesonen er full av radarer, kameraer, sensorer, observasjonsposter, automatiske våpen og annen teknologi. Ingenting av dette hindrer inntrengerne, som planmessig ødelegger de høyteknologiske installasjonene. Den lille motstanden de møter, blir slått ned. Hamas skjønner raskt at de har greid å holde planene om et storstilt angrep på Israel hemmelig.

Med Hamas i front følger fem andre militante palestinske grupper etter over grensen og inn i Israel. Væpnede menn fra Islamsk jihad, Folkefronten for Palestinas frigjøring (PFLP), Den demokratiske fronten for frigjøring av Palestina (DFLP) og al-Aqsa-martyrenes brigader deltar. De er iført pannebånd, vester og ulike typer uniformer, inkludert kopier av israelske uniformer. Etter de militante gruppene følger et ukjent antall sivile, men de er egentlig ikke invitert.

Til sammen drar rundt 3000 militante palestinere inn i Israel for å delta i angrepene, som retter seg mot militærbaser, grenseposter og politistasjoner – og mot 19 israelske kibbutzer og fem moshavim (jordbruksfellesskap). Terroristene tar raskt kontroll over veier og veikryss i området, der de står klare til å angripe militære forsterkninger og i tillegg folk som intetanende kjører inn i området eller forsøker å flykte. De fleste tilfeldige sivile eller militære mål inntrengerne kommer over, blir angrepet de neste timene. Sivilister blir skutt ned for fote, ofte på kloss hold. Mange blir mishandlet før de blir drept. Lik blir i flere tilfeller skjendet og plyndret.

Teknofestivalen Nova blir et spesielt grusomt åsted. Etter alt å dømme er festivalen et tilfeldig mål, for den skulle egentlig bare ha pågått torsdag og fredag, og beslutningen om å fortsette en ekstra dag ble fattet under festivalen, altså lenge etter at Hamas-ledelsen hadde sine angrepsplaner klare.1 Lyden av rakettsirenene blander seg med musikken, og mange flykter. Men ingen kan ane hvor mye det haster. Festivalområdet ligger bare fem kilometer fra grensen, og ikke lenge etter at alarmen går, dukker væpnede menn opp i varebiler. Siden de ikke har visst om festivalen, har de problemer med å skjønne situasjonen, og det oppstår kamper, spesielt mellom Hamas-terroristene og den ene stridsvognen som er i nærheten.

Mange hundre, kanskje over tusen, befinner seg ennå på festivalområdet, de fleste venter på transport ut. Folk blir meid ned mens de flykter i panikk og forsøker å gjemme seg der de kan, i fruktlunder, blant sanddyner, i skur og andre steder der de desperat prøver å finne ly. Mange festivaldeltagere greier å rømme til nærliggende kibbutzer, bare for å bli drept eller kidnappet der, siden disse stort sett også er tatt over av Hamas.2 Minst 364 av festivaldeltagerne blir drept, og 40 blir bortført som gisler.

Inntrengerne sprer død og terror i mange timer, enkelte steder i to dager. I hele grensesonen utspiller det seg grufulle scener. Noen steder, som i kibbutzen Nir Am, greier innbyggerne å organisere seg til motstand og drive bort angriperne, men dette er unntak. Sivile – menn, kvinner og barn – blir myrdet, i noen tilfeller hele familier. Angriperne setter fyr på hus der folk har låst seg inne. Fremmedarbeidere, beduiner, oldinger og utlendinger blir drept, om de ikke blir ført over grensen til Gaza som gisler.

Et stort antall soldater og offiserer var på permisjon i forbindelse med den jødiske høytiden simchat tora da angrepet startet. Da den israelske hæren slår tilbake, har de store problemer med å skaffe seg oversikt over den kaotiske situasjonen. I noen timer har overkommandoen i Tel Aviv ikke andre kilder til informasjon om hva som foregår, enn sosiale medier og Hamas-kanaler. Motangrepene er ikke godt koordinert. Det er vanskelig å skille angripere, gisler og flyktende sivilister fra hverandre. Sivile gisler blir brukt som menneskelige skjold. Mange uskyldige drepes i kryssild, andre av granater fra israelske stridsvogner eller av raketter avfyrt fra Apache-helikoptre.3

Først mot kvelden 8. oktober får den israelske hæren noe som ligner på kontroll over situasjonen. Noen terrorister blir værende inne i Israel helt til 9. oktober, før de blir drept eller tatt til fange av israelske styrker. Hundrevis av krigsforbrytelser og forbrytelser mot menneskeheten blir begått under angrepet.

1139 mennesker ble drept disse to dagene. 695 av dem var israelske sivile, hvorav 38 barn. 373 var israelske soldater eller politi. 71 var utenlandske statsborgere.4

Sjokk, sorg, raseri og fortvilelse rammer hele det israelske samfunnet etter angrepet, som Hamas kaller «Operasjon al-Aqsa-storm». Valget av tidspunkt blir koblet til femtiårsdagen for Yom Kippur-krigen, som startet 6. oktober 1973.

Israel mottar offisielle sympatierklæringer og kondolanser fra hele verden. Den militære og politiske ledelsen i Israel begynner umiddelbart å planlegge motangrepene. Ikke bare mot Gaza, men også mot Hizbollah i Libanon. For i en slags morbid «solidaritetsaksjon» sender Hizbollah hundrevis av raketter mot mål langs Israels nordlige grense, og tusenvis av beboere må evakueres.


3.

9. oktober. Den israelske forsvarsministeren Yoav Gallant kunngjør en total blokade av Gaza, med disse ordene: «Det kommer ikke til å være elektrisitet, ikke mat, ikke vann, ikke drivstoff. Alt er stengt. Vi kjemper mot menneskelige dyr og vil handle deretter.»5

I løpet av få dager kutter Israel vann- og strømtilførselen til Gaza, og det slippes knapt inn nødhjelp. Bombe- og rakettangrepene er allerede i full gang, fra lufta, bakken og sjøen. Arsenalene som nå rulles ut fra de israelske og amerikanske våpenlagrene, er ikke hjemmelagede.

I alle konfliktene som i løpet av flere tiår har utspilt seg mellom palestinerne og Israel, er mønsteret tydelig: Når Israel svarer, dør ti eller hundre ganger så mange som de har mistet selv, og alltid flest sivile. Nå har det oppstått en situasjonen der Israel kan snakke om «retten til å forsvare seg» uten at det lyder hult. Israel er utsatt for det uten sammenligning verste terrorangrepet i landets historie, og etter det første sjokket roper folket for fulle lunger etter hevn.

Alle som kjenner konflikten, ser en dyp avgrunn av ødeleggelse, lidelse og død åpne seg.

10. oktober. Propagandakrigen er godt i gang. Israel offentliggjør deler av en samtale mellom statsminister Netanyahu og president Biden. I det korte utdraget bringer Netanyahu inn holocaust og massakren i Babyn Jar. Han hevder at Hamas er verre enn Den islamske staten (IS), og at de må behandles deretter. Han sier at Hamas blant annet tok «dusinvis av barn, bandt dem sammen, brente dem og henrettet dem».6

I denne perioden blir det stadig gjentatt at Hamas har halshugget babyer (noe som aldri skjedde). Det koker av påstander og konspirasjonsteorier, ikke minst på sosiale medier. Det hevdes blant annet at massakrene 7. oktober ble feiret av arabere generelt og palestinerne spesielt, og det spres påstander om at mange israelere av palestinsk bakgrunn deltok i Hamas-angrepet fra innsiden av Israel.7 Understrømmen i retorikken, som kommer fra toppen av det israelske samfunnet, er at fienden ikke er mennesker, og at ingen heller kan forlange eller forvente annet enn at Israel handler deretter. Hamas er den absolutte, inkarnerte ondskap.

12. oktober. I løpet av bare fem dager skytes over 6000 missiler mot Gaza, og det rapporteres at rundt 1900 sivile er drept, inkludert rundt 500 barn, ifølge palestinske myndigheter. Rundt 12 000 er skadet, og mange er fanget i ruinene av de sønderbombede bygningene.

Før Hamas-angrepet var Netanyahu-regjeringen enormt upopulær. Nå nedsettes et krigskabinett, der også alliansen Nasjonal enhet deltar. Interne politiske stridigheter, som det har vært så mange av de siste årene, skal legges til side. Alle krefter mobiliseres for ett felles mål: å knuse den ytre fienden som har skadet og rystet nasjonen mer enn noen i Israel trodde var mulig. Ja, det har tidligere vært perioder med mye terror. Men dette var nytt. 7. oktober var konflikten med palestinerne ikke lenger noe som skjedde i «territoriene», en slags vedvarende formalitet, noe folk kunne velge å lukke øynene for. Konflikten var flyttet over på Israels jord og gikk ut over landets egne sivile.

13. oktober. Israel beordrer alle innbyggere i Gaza by til å forlate hjemmet sitt og bevege seg sørover. Hele det nordlige Gaza skal evakueres i løpet av de neste ukene. Det er starten på en prosess der alle innbyggere i Gaza blir drevet fra sted til sted og kommer under stadig nye angrep.

Her er noen uttalelser fra krigens første fase, hentet fra Times of Israel.8

Generalmajor Ghassan Alian i IDF, den israelske hæren: «Det vil ikke finnes elektrisitet eller vann, det vil bare bli ødeleggelse.»

Isaac Herzog, president i Israel: «Det er hele nasjonen der ute som er ansvarlig. Retorikken om at sivile ikke er involvert, er absolutt ikke sann.»

Den tidligere statsministeren Naftali Bennett (til Sky News 12. oktober): «Vi kjemper mot nazister.»

Amit Halevi, parlamentsmedlem for Likud, statsministerens parti: «Det burde være to mål i denne kampen: For det første at det ikke lenger finnes muslimske områder i Israel. […] Etter at vi har gjort områdene til Israels land, burde Gaza bli stående igjen som et monument, som Sodoma.»

Bezalel Smotrich, Israels finansminister: «Jeg håpet prisen vi må betale, ikke skulle bli for stor […], men i Gaza skal det være 100 000 eller 200 000 arabere, ikke to millioner arabere. […] Der våkner to millioner mennesker opp hver morgen med ønsket om å ødelegge staten Israel og å slakte, voldta og myrde jøder.»

Moshe Feiglin, grunnleggeren av det høyreradikale Zehut-partiet og forhenværende parlamentsmedlem for Likud: «Det finnes bare én løsning, og det er å ødelegge Gaza fullstendig før vi invaderer området. Jeg snakker om destruksjon på linje med Dresden og Hiroshima, men uten atomvåpnene.» «Gaza burde jevnes med jorda, og israelsk herredømme gjenopprettes. Dette er vårt land.»

Amichai Eliyahu, israelsk minister for kulturarv, mener derimot at Israel burde slippe en atombombe over Gaza, selv om det innebærer at alle gislene blir drept (og, kunne man legge til, Gaza by ligger bare en mil fra nærmeste israelske by, Sderot, og seks mil fra Tel Aviv). Her gikk Eliyahu for langt og blir midlertidig suspendert fra regjeringsmøter. Eliyahu sier også at ingen humanitær bistand burde få slippe inn til Gaza, og hevder at «det finnes ikke noe slikt som sivilister som ikke er involvert i krigen i Gaza».9

Nissim Vaturi, politiker for Likud: «Det er ingen uskyldige [i Gaza].» Om det nordlige Gaza: «Hundre tusen er igjen. Jeg har ingen nåde for dem som fortsatt befinner seg der. Vi må eliminere dem.»

Tzipi Hotovely, Israels ambassadør til Storbritannia, forklarer på britisk tv at hver skole, hver moské, annethvert hus er knyttet til Hamas’ tunellsystem og er derfor legitime bombemål.

Flere israelske politikere har oppfordret til en gjentagelse av al-Nakba, det vil si fordrivelsen av rundt 750 000 palestinere i 1948.

Den allerede nevnte Vaturi: «Nakba? Vis alle bort. Om egypterne bryr seg så mye om dem, så kan de få dem pakket inn i cellofan med et grønt gavebånd rundt.»

Ariel Kallner, israelsk parlamentsmedlem: «Nakba til fienden nå!»

Den israelske kommentatoren og pensjonerte generalmajoren Giora Eiland skriver i New York Times allerede 15. oktober at Israel siktet på å gjøre livet ulevelig for folk generelt: «Gaza kommer til å bli et sted der ingen mennesker kan overleve.»10

20. oktober. Amnesty International kaller Israels massive og tilsynelatende vilkårlige angrep på sivile mål i Gaza for «krigsforbrytelser». Israel bruker bomber og missiler med nok kraft til å legge store boligblokker fulle av folk fullstendig i grus. Hele familier utslettes, gang på gang. Amnesty hevder at Israel tar sjokkerende få hensyn til sivile. Når gate etter gate i Gaza blir utsatt for bombeangrep, skilles det ikke mellom sivile og militære mål.11

Israel sier at målet deres er å utrydde Hamas fullstendig. Og siden Hamas skjuler seg blant sivile, blir sivile i praksis menneskelige skjold. Jonathan Conricus, talsmann for den israelske hæren, intervjues av NTB. Han sier at Hamas er ansvarlig for situasjonen, og at Israel ikke har satt noen rød strek for hvor store sivile lidelser som kan bli godtatt for å oppnå målene. Ei heller kan verden kreve det: «Vi forsvarer oss. Vi utfører en lovlig krig mot en terroristgruppe som har angrepet våre sivile. […] Det blir ingen rød strek, og det blir ingen telling [av døde sivile palestinere]», sier Conricus.12

Aldri har så mange israelere blitt drept på én dag, selv ikke i noen av landets kriger med nabostatene. Angrepet har rokket ved ideen om at Israel er stedet der jøder kan garanteres en grunnleggende trygghet mot massakre, en idé som sitter dypt plantet i den nasjonale selvforståelsen. Massakren har vekket traumatiske, kollektive minner om vold og forfølgelse.

Hamas har i tillegg påført landets våpengrener og etterretning et stort prestisjenederlag. Israels militære kapasitet er i ekstrem grad overlegen Hamas’. Israel har også verdensledende teknologi og matriser for overvåkning og kontroll. De okkuperte områdene har fungert som laboratorium for utvikling og utprøving av denne typen teknologi, som er blitt en global eksportindustri av format for Israel.

Nå viste det seg at systemene Israel festet så mye lit til, ikke fungerte. Israel så rett og slett ikke for seg et angrep i en slik skala. Soldatene i den mektige israelske hæren ble like forvirret og redde som andre militære er i krig når man har mistet kontrollen og alle kan bli drept når som helst. Hamas hadde faktisk beseiret Gaza-divisjonen, som ble innesperret i sine baser og forlegninger, uten kommunikasjon med andre avdelinger. Det gjør ikke saken bedre at israelsk etterretning mottok flere advarsler om angrepet – både lang tid i forveien13 og tre dager før selve angrepet14 – uten å ta dem til følge.15

For statsminister Netanyahu innebærer angrepet at den militære doktrinen han har satset på i flere tiår, har spilt fallitt på spektakulært vis. Man kunne hevdet at det var en «intelligence failure» i dobbel betydning. Palestinerne i Gaza var innesperret mens Israel sakte, men sikkert endret «fakta på bakken» på Vestbredden. De to palestinske befolkningsgruppene under okkupasjon var splittet og uten kontakt med hverandre. Prisen for denne politikken var lav. Verdenssamfunnet syntes å ha avfunnet seg med situasjonen. Ja, det kom stadig nye rakettangrep fra Hamas, men det var tilsynelatende en kostnad Israel kunne leve med.

Slik hadde det vært. Helt fram til 7. oktober 2023.

Der Spiegel intervjuer Ehud Barak 20. oktober. Barak, som er tidligere statsminister i Israel og landets mest dekorerte soldat gjennom tidene, la ikke noe imellom da han skulle plassere ansvaret for «den største fiaskoen i Israels historie»: «Netanyahu tillot at penger fra Qatar flommet inn i Gaza. Det var en strategi bak det. Så lenge Hamas eksisterte, kunne Netanyahu hevde at det var umulig å forhandle med palestinerne. […] Samtidig svekket han aktivt Abu Mazen [Mahmoud Abbas] og de palestinske selvstyremyndighetene på Vestbredden, som er mer moderate. Netanyahu ville blokkere alle forhandlinger om en egen palestinsk stat, for enhver pris.»16

Dette er ikke en spesielt radikal oppfatning i Israel, og var det heller ikke før 7. oktober. I 2021 skrev for eksempel den israelske historikeren Dmitry Shumsky i den israelske avisen Haaretz at Netanyahus strategiske plan, som implisitt ble delt av den israelske høyresiden, var å opprettholde Hamas som en konstant trussel mot Israel. Shumsky skriver blant annet: «Helt siden Netanyahu kom til makten i 2009, gikk han inn i en ‹uskreven pakt med Hamas›, for å benytte ordene til Haim Ramon, tidligere visestatsminister og justisminister. Avtalen skulle skape vansker for de palestinske selvstyremyndighetene og sementere splittelsen mellom Hamas i Gaza og selvstyremyndighetene på Vestbredden inn i evigheten, for slik å svekke president Mahmoud Abbas og opprettholde den diplomatiske stillstanden, ved å hevde at selvstyremyndighetene ikke representerer alle palestinere.»

Shumsky viste blant annet til et intervju i Ynet 5. mai 2019, der generalmajor Gershon Hacohen, som står Netanyahu nær, uttalte: «Sannheten må sies: Netanyahus plan er å forhindre en tostatsløsning, så han har gjort Hamas til sin nærmeste partner. Offisielt er Hamas fienden. Men i skjul er de en alliert.»

Shumsky anså strategien som farlig for Israel og advarte mot nye angrep fra Hamas.17

27. oktober. Israel starter bakkeinvasjonen av Gaza og døper felttoget Operation Swords of Iron, «Operasjon Jernsverd».

28. oktober. Statsminister Netanyahu hevder på denne tiden, i ulike varianter, at det som pågår, er en krig mellom «lysets barn» eller «lysets sønner» mot «mørkets barn» eller «mørkets sønner».

I en offisiell uttalelse fra regjeringen siterer statsminister Netanyahu Femte Mosebok (25,17): «Husk hva amalekittene gjorde mot deg […].» Underteksten her er det Gud sa jødene skulle gjøre for å hevne seg på erkefiendene amalekittene. Det var, slik det står i Første Samuelsbok (15,3), dette: «Dra nå ut og slå amalekittene. Slå alt som tilhører dem, med bann. Spar ingen. Drep menn og kvinner, småbarn og spedbarn, okser og sauer, kameler og esler!»

Saul gjør som Gud har sagt, og dreper alle amalekittene, unntatt kong Agag. Han blir bare tatt til fange. Ikke nok med det. Saul sparer også de beste av amalekittenes husdyr. Gud blir rasende, for alt skulle jo utryddes, ned til siste geitekilling! Nå angrer Gud bittert på at han gjorde den bløthjertede Saul til konge over jødene. Selv om Saul prøver å gjøre det godt igjen, ved å drepe alt som ennå puster, er sviket for stort til at Gud kan tilgi ham.

Dette er langt fra det eneste stedet i Det gamle testamentet der Gud krever at hans utvalgte folk gjennomfører det som i dag kalles folkemord.

Framgangsmåten i Hamas-angrepet 7. oktober minner ikke så mye om holocaust eller Babyn Jar som om en konkret situasjon i Beirut i 1982. Jeg tenker på massakren i Sabra og Shatila, der IDF, ledet av den kommende statsministeren Ariel Sharon, sendte en alliert libanesisk milits inn i den palestinske flyktningleiren, vel vitende om hva som kom til å skje, noe som er godt dokumentert i etterkant,18 også av en israelsk kommisjon som gransket massakren og pekte på Sharon som personlig ansvarlig.19 De kristne falangistene, som allerede var kjent for sin brutale behandling og sitt intense hat mot palestinerne, gikk fra hus til hus og myrdet barn, kvinner og menn, til det lå lik overalt. IDF observerte hendelsene fra time til time, uten å gripe inn. Det var ikke et industrielt massemord, men en hemningsløs og opportunistisk drapsorgie. Ifølge israelsk etterretning ble mellom 700 og 800 drept, mens Røde Halvmåne kom til 3300. Den israelske invasjonen var rettet mot PLO. Den palestinske motstanden skulle utslettes én gang for alle – som vanlig.

31. oktober. I Israel diskuteres muligheten for å kvitte seg med den 2,1 millioner store palestinske befolkningen i Gaza gjennom en «befolkningsoverføring» – som er et pent ord for etnisk rensing. De religiøse, ultranasjonalistiske partiene på ytterste høyre fløy ivrer for en slik løsning.

Den mest nærliggende løsningen ville bokstavelig talt være å tvinge palestinerne over grensen til Egypt og inn i Sinai. Egypt har fryktet noe slikt, og reaksjonene i landet er sterke, det ville bli tolket mer eller mindre som en krigserklæring. Andre israelske politikere drømmer om å overtale Jordan til å ta imot palestinere fra Gaza. Jordanske ledere har avvist ideen like kategorisk som egypterne.20 Netanyahu blir nødt til å nedtone alvoret i planene, som i utgangspunktet syntes å ha en viss støtte i USA. Det israelske regjeringsdokumentet der planene ble lagt fram, var snarere en «konseptstudie», ifølge Netanyahu.21

I tillegg til de 750 000 palestinerne Israel fordrev i 1948 (al-Nakba, «katastrofen»), ble rundt 300 000 fordrevet i 1967 (al-Naksa, «tilbakeslaget»). Dette er de store traumene i palestinsk historie. Det var alvorlige krigsforbrytelser den gang, og ville selvsagt ha vært det i dag.

24.–30. november. Partene blir enige om en midlertidig våpenhvile. I denne perioden blir 105 sivile gisler sluppet løs fra sitt fangenskap i Gaza (81 israelere, 23 thailendere og én filippiner). Israel løslater 167 palestinske fanger.22

I israelsk offentlighet pågår det nå diskusjoner rundt hendelsene 7. oktober. Hvor mange israelere ble drept av israelske styrker da de på kaotisk vis skulle slå tilbake Hamas? Det ble skutt fra stridsvogner mot hus der man visste det ble holdt israelske gisler. Episoden granskes av IDF.23 Hellfire-missiler ble skutt mot bakken der det var både terrorister og sivile, langs grensen, på området der Nova-festivalen ble arrangert,24 og mot hærens egne baser der disse var tatt over av Hamas.25

Like etter 7. oktober nedjusterte IDF antallet døde israelere fra 1400 til 1200. Grunnen var at uventet mange av de forkullede likene (drept av missiler) som ble samlet inn, viste seg å være levningene etter palestinere, ikke israelere.26 Til sammen skal rundt 1500 palestinere ha blitt drept i de israelske motangrepene.

I israelske medier diskuteres også i hvilken grad «Hannibal-direktivet» ble benyttet av IDF under motangrepet.27 Det kontroversielle direktivet tillater at IDF benytter «nødvendig makt» for å hindre at israelske soldater blir tatt til fange. Direktivet sier ikke at det er forsvarlig å ta livet av israelske soldater for å hindre at de blir tatt til fange, men det er blitt tolket slik av israelske offiserer.28

